

VLADA REPUBLIKE HRVATSKE

Zagreb, 4. travnja 2019.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo turizma |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Nacrt konačnog prijedloga zakona o članarinama u turističkim zajednicama |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**VLADA REPUBLIKE HRVATSKE**

**NACRT**

**KONAČNI PRIJEDLOG ZAKONA O ČLANARINAMA**

**U TURISTIČKIM ZAJEDNICAMA**

**Zagreb, travanj 2019.**

**KONAČNI PRIJEDLOG ZAKONA O ČLANARINAMA**

**U TURISTIČKIM ZAJEDNICAMA**

**DIO PRVI**

**OPĆE ODREDBE**

Predmet Zakona

**Članak 1.**

Ovim se Zakonom uređuje obveza plaćanja članarine, osnovice i stope po kojima se obračunava i plaća članarina turističkoj zajednici, način plaćanja članarine, evidencija, obračun i naplata članarine te druga pitanja od značenja za plaćanje i raspoređivanje članarine turističkoj zajednici.

Rodno značenje izraza

**Članak 2.**

Izrazi koji se koriste u ovome Zakonu, a imaju rodno značenje odnose se jednako na muški i ženski rod.

Članarina

**Članak 3.**

Članarina je prihod turističkih zajednica, a raspoređuje se sukladno odredbama ovoga Zakona.

Obveznik plaćanja članarine

**Članak 4.**

(1) Pravna i fizička osoba koja ima svoje sjedište, prebivalište ili podružnicu, pogon, objekt u kojem se pruža usluga i slično (u daljnjem tekstu: poslovna jedinica), na području lokalne turističke zajednice koja je osnovana sukladno zakonu kojim se uređuje sustav turističkih zajednica, koja trajno ili sezonski ostvaruje prihod pružanjem ugostiteljskih usluga, usluga u turizmu ili obavlja djelatnost koja ima korist od turizma odnosno na čije prihode turizam ima utjecaj, plaća članarinu turističkoj zajednici.

(2) Pravna osoba koja se s više od 50 % financira iz proračuna jedinica lokalne i područne (regionalne) samouprave ili državnog proračuna ne plaća članarinu turističkoj zajednici.

(3) Djelatnosti koje su temelj za plaćanje članarine turističkoj zajednici propisane su člankom 5. ovoga Zakona.

**DIO DRUGI**

**DJELATNOSTI ZA KOJE SE PLAĆA ČLANARINA, STOPE I**

**OSNOVICA ZA OBRAČUN I PLAĆANJE ČLANARINE**

Djelatnosti za koje se plaća članarina

**Članak 5.**

(1) Članarinu turističkoj zajednici dužna je plaćati pravna i fizička osoba koja obavlja sljedeće djelatnosti, odnosno pruža sljedeće usluge razvrstane prema Nacionalnoj klasifikaciji djelatnosti:

PRVA SKUPINA

49.31 Gradski i prigradski kopneni prijevoz putnika

49.32 Taksi služba

49.39 Ostali kopneni prijevoz putnika, d. n.

50.1 Pomorski i obalni prijevoz putnika

51.10 Zračni prijevoz putnika

52.23 Uslužne djelatnosti u vezi sa zračnim prijevozom

55 Smještaj

56 Djelatnosti pripreme i usluživanja hrane i pića

65.12 Ostalo osiguranje i to: osiguranje djece i školske mladeži od posljedica nezgode i posebna osiguranja mladeži od posljedica nezgode; osiguranje gostiju, posjetitelja priredbi, izletnika i turista od posljedica nezgode; putno zdravstveno osiguranje; turističko osiguranje; osiguranje pomoći (asistencije) za vrijeme puta, izvan mjesta boravka ili prebivališta; ostala osiguranja turističkih rizika; osiguranje od odgovornosti vlasnika odnosno korisnika marine; osiguranje jamstva (osiguranje jamčevine za paket aranžmane); osiguranje opasnosti otkaza turističkih putovanja

66.12 Djelatnosti posredovanja u poslovanju vrijednosnim papirima i robnim ugovorima (djelatnosti mjenjačnica)

68 Poslovanje nekretninama

73.11 Agencije za promidžbu i to: kreiranje promidžbenih kampanja (kreiranje reklama u novinama, časopisima i ostalim medijima, kreiranje reklama na otvorenom prostoru, reklamiranje iz zraka, uređenje štandova i ostalih objekata i prostora) i vođenje marketinških kampanja i ostale usluge oglašavanja koje su usmjerene na privlačenje i zadržavanje kupaca (marketing na mjestu prodaje, oglašavanje izravnom poštom i marketinško savjetovanje)

77.21 Iznajmljivanje i davanje u zakup (leasing) opreme za rekreaciju i sport

79 Putničke agencije, organizatori putovanja (turoperatori) i ostale rezervacijske usluge te djelatnosti povezane s njima

82.3 Organizacija sastanaka i poslovnih sajmova

92 Djelatnosti kockanja i klađenja

93.12 Djelatnosti sportskih klubova

93.21 Djelatnosti zabavnih i tematskih parkova

93.29 Ostale zabavne i rekreacijske djelatnosti

DRUGA SKUPINA

50.3 Prijevoz putnika unutrašnjim vodenim putovima

52.29 Ostale prateće djelatnosti u prijevozu

77.11 Iznajmljivanje i davanje u zakup (leasing) automobila i motornih vozila lake kategorije

77.34 Iznajmljivanje i davanje u zakup (leasing) plovnih prijevoznih sredstava

77.35 Iznajmljivanje i davanje u zakup (leasing) zračnih prijevoznih sredstava

TREĆA SKUPINA

45.20 Održavanje i popravak motornih vozila

53 Poštanske i kurirske djelatnosti

59.11 Proizvodnja filmova, videofilmova i televizijskog programa

59.14 Djelatnosti prikazivanja filmova

61 Elektroničke komunikacije

81.30 Uslužne djelatnosti uređenja i održavanja krajolika

90.01 Izvođačka umjetnost

90.04 Rad umjetničkih objekata

ČETVRTA SKUPINA

45.1 Trgovina motornim vozilima

45.32 Trgovina na malo dijelovima i priborom za motorna vozila

45.40 Trgovina motociklima, dijelovima i priborom za motocikle te održavanje i popravak motocikala

47 Trgovina na malo, osim trgovine motornim vozilima i motociklima

58.11 Izdavanje knjiga

58.13 Izdavanje novina

58.14 Izdavanje časopisa i periodičnih publikacija

58.19 Ostala izdavačka djelatnost

59.13 Distribucija filmova, videofilmova i televizijskog programa

59.2 Djelatnosti snimanja zvučnih zapisa i izdavanja glazbenih zapisa

60 Emitiranje programa

74.1 Specijalizirane dizajnerske djelatnosti

PETA SKUPINA

45 Trgovina na veliko i na malo motornim vozilima i motociklima; popravak motornih vozila i motocikala

45.31 Trgovina na veliko dijelovima i priborom za motorna vozila

46.2 Trgovina na veliko poljoprivrednim sirovinama i živom stokom

46.3 Trgovina na veliko hranom, pićima i duhanom

46.4 Trgovina na veliko proizvodima za kućanstvo

46.5 Trgovina na veliko informacijsko-komunikacijskom opremom

46.6 Trgovina na veliko ostalim strojevima, opremom i priborom

46.7 Ostala specijalizirana trgovina na veliko

46.9 Nespecijalizirana trgovina na veliko.

(2) Članarinu turističkoj zajednici dužne su plaćati i banke koje imaju odobrenje za rad Hrvatske narodne banke za prihode u bilanci iz skupine "Prihod od provizija i naknada", a prema stopi za obračun i plaćanje članarine koja je člankom 6. ovoga Zakona propisana za treću skupinu obveznika plaćanja članarine.

Stope za obračun i plaćanje članarine

**Članak 6.**

Obveznici plaćanja članarine iz članka 5. ovoga Zakona plaćaju članarinu po sljedećim stopama:

|  |  |
| --- | --- |
| Prva skupina | 0,16150 |
| Druga skupina | 0,12920 |
| Treća skupina | 0,09690 |
| Četvrta skupina | 0,03230 |
| Peta skupina | 0,01938 |

Osnovica za obračun članarine

**Članak 7.**

(1) Osnovicu za obračun članarine za pravne i fizičke osobe koje su obveznici plaćanja poreza na dobit čine svi prihodi koje te osobe ostvaruju pružanjem ugostiteljskih usluga, usluga u turizmu ili obavljanjem s turizmom neposredno povezanih djelatnosti u poslovnim jedinicama koje posluju na području lokalne turističke zajednice.

(2) Osnovicu za obračun članarine za fizičke osobe koje su obveznici plaćanja poreza na dohodak čine svi primici koje te osobe ostvaruju pružanjem ugostiteljskih usluga, usluga u turizmu ili obavljanjem s turizmom neposredno povezanih djelatnosti u poslovnim jedinicama koje posluju na području lokalne turističke zajednice.

(3) Iznimno od stavka 1. ovoga članka, za obveznike poreza na dobit koji poreznu osnovicu utvrđuju u paušalnom iznosu, osnovicu za obračun članarine čine ukupni prihodi od obavljanja gospodarske djelatnosti po osnovi koje je obveznik poreza na dobit.

(4) Iznimno od stavka 2. ovoga članka, za obveznike poreza na dohodak od samostalne djelatnosti koji poreznu osnovicu utvrđuju u paušalnom iznosu, osnovicu za obračun članarine čine ukupno ostvareni naplaćeni primici.

(5) Za svaku poslovnu jedinicu izvan sjedišta pravne i fizičke osobe posebno se utvrđuje ukupni prihod, odnosno ukupni primitak za osnovicu za obračun članarine.

(6) Pravnoj i fizičkoj osobi koje utvrđuju osnovicu za obračun članarine sukladno stavku 5. ovoga članka, osnovica za obračun članarine smanjuje se za dio njezinih prihoda ili primitaka ostvarenih u poslovnim jedinicama.

(7) Za obračun članarine pravne i fizičke osobe koja obavlja više djelatnosti za koje je dužna plaćati članarinu, osnovica je ukupan prihod u pretežitoj djelatnosti po kojoj je obveznik plaćanja članarine.

**DIO TREĆI**

**PLAĆANJE ČLANARINE**

Visina članarine

**Članak 8.**

(1) Visina članarine koju plaća pravna i fizička osoba ovisi o skupini u koju je razvrstana djelatnost kojom se pravna ili fizička osoba bavi te o pripadajućoj stopi za obračun i plaćanje članarine iz članka 6. ovoga Zakona.

(2) Pravna i fizička osoba iz stavka 1. ovoga članka može članarinu platiti i primjenom stope propisane za djelatnost koju pravna ili fizička osoba obavlja pretežito u odnosu na ostale djelatnosti za koje je upisana u registar trgovačkog suda, obrtni registar ili drugi odgovarajući registar, na ukupno ostvareni prihod ili primitak, ako je za nju to povoljnije.

(3) Iznimno od stavka 1. ovoga članka, visina članarine koju plaća osoba koja pruža ugostiteljske usluge u domaćinstvu ili na obiteljskom poljoprivrednom gospodarstvu ovisi o broju kreveta u sobi, apartmanu ili kući za odmor i broju smještajnih jedinica u kampu i kamp odmorištu, odnosno prema kapacitetu u objektu za robinzonski smještaj, a sukladno propisu kojim se uređuje obavljanje ugostiteljske djelatnosti.

(4) Pravne i fizičke osobe iz članka 4. stavka 1. ovoga Zakona koje obavljaju djelatnost na područjima općina i gradova koja se smatraju potpomognutim područjima (1 - 4 razvojna skupina jedinice lokalne samouprave) sukladno odluci kojom se uređuje razvrstavanje jedinica lokalne samouprave prema stupnju razvijenosti, plaćaju članarinu umanjenu za 20 %.

(5) Dragovoljni članovi turističke zajednice koji se određuju sukladno zakonu kojim se uređuje sustav turističkih zajednica, članarinu plaćaju lokalnoj turističkoj zajednici u visini i na način propisan tim zakonom.

Mjesto plaćanja članarine

**Članak 9.**

(1) Pravna i fizička osoba članarinu plaća na području općine, grada ili Grada Zagreba u kojem ima sjedište odnosno prebivalište, a za poslovne jedinice na području općine, grada ili Grada Zagreba gdje je sjedište poslovne jedinice.

(2) Pravna i fizička osoba koja djelatnost obavlja bez poslovne prostorije, članarinu plaća na području općine, grada ili Grada Zagreba gdje obavlja djelatnost.

Pravne i fizičke osobe koje obavljaju gospodarsku djelatnost

**Članak 10.**

(1) Pravna osoba i fizička osoba obrtnik plaća mjesečni predujam članarine u svoti koja se dobije kada se obračunata svota članarine za prethodno porezno razdoblje podijeli s brojem mjeseci istoga razdoblja.

(2) Osobe iz stavka 1. ovoga članka mjesečni predujam članarine plaćaju do posljednjeg dana u mjesecu za tekući mjesec.

(3) Iznimno od stavaka 1. i 2. ovoga članka, ukupni godišnji predujam članarine može se platiti jednokratno, u roku za plaćanje predujma za mjesec u kojem je predan Obrazac TZ odnosno najkasnije do kraja veljače tekuće godine (obveznici poreza na dohodak) ili do kraja travnja tekuće godine (obveznici poreza na dobit).

(4) Konačni obračun članarine osoba iz stavaka 1. i 2. ovoga članka obavlja se u rokovima i na način propisan za obračun i naplatu poreza na dobit, odnosno poreza na dohodak.

(5) Ako osoba iz stavka 1. ovoga članka u vidu predujma plati više članarine nego što je dužna po konačnom obračunu, preplaćeni dio vraća joj se na njezin zahtjev ili se uračunava u sljedeće razdoblje plaćanja članarine.

(6) Ako osoba iz stavka 1. ovoga članka ne uplati članarinu u ovim Zakonom utvrđenom iznosu i roku, postupit će se sukladno propisu kojim se uređuje postupak prisilne naplate poreza.

Osobe koje pružaju ugostiteljske usluge u domaćinstvu ili

na obiteljskom poljoprivrednom gospodarstvu

**Članak 11.**

(1) Fizička osoba koja pruža ugostiteljske usluge u domaćinstvu ili na obiteljskom poljoprivrednom gospodarstvu plaća godišnji paušalni iznos članarine za svaki krevet u sobi, apartmanu i kući za odmor, za svaku smještajnu jedinicu u kampu i kamp odmorištu te prema kapacitetu u objektu za robinzonski smještaj koji se koriste za pružanje usluga smještaja sukladno propisu kojim se uređuje obavljanje ugostiteljske djelatnosti.

(2) Iznimno od stavka 1. ovoga članka, fizička osoba koja sukladno posebnim propisima vodi poslovne knjige, članarinu plaća sukladno članku 10. ovoga Zakona.

(3) Godišnji paušalni iznos članarine osoba iz stavka 1. ovoga članka može se platiti jednokratno do 31. srpnja tekuće godine ili u tri jednaka obroka, s time da prvi obrok dospijeva 31. srpnja, drugi 31. kolovoza, a treći 30. rujna tekuće godine.

(4) Godišnji paušalni iznos članarine za osobe iz stavka 1. ovoga članka je umnožak najvećeg broja kreveta u sobi, apartmanu i kući za odmor, odnosno najvećeg broja smještajnih jedinica u kampu i kamp odmorištu odnosno kapacitetu u objektu za robinzonski smještaj u prethodnoj godini koji su utvrđeni rješenjem o odobrenju za pružanje ugostiteljskih usluga u domaćinstvuili na obiteljskom poljoprivrednom gospodarstvu i iznosa članarine za svaki krevet, odnosno smještajnu jedinicu u kampu i kamp odmorištu, odnosno kapacitet u objektu za robinzonski smještaj.

(5) Broj kreveta, broj smještajnih jedinica te kapacitet za objekte za robinzonski smještaj iz stavka 1. ovoga članka određuje se prema podacima iz sustava eVisitor.

(6) Iznos članarine za svaki krevet u sobi, apartmanu i kući za odmor, za svaku smještajnu jedinicu u kampu i kamp odmorištu te za objekte za robinzonski smještaj iz stavka 4. ovoga članka ministar nadležan za turizam (u daljnjem tekstu: ministar) propisuje pravilnikom.

**DIO ČETVRTI**

**EVIDENCIJA, RASPOREĐIVANJE I DOSTAVA PODATAKA**

**O OSNOVICI ZA OBRAČUN ČLANARINE**

Evidencija i raspoređivanje članarine

**Članak 12.**

(1) Poslove evidencije, obračuna i naplate članarine od pravnih i fizičkih osoba obavlja Ministarstvo financija, Porezna uprava (u daljnjem tekstu: Porezna uprava).

(2) Pravna ili fizička osoba uplaćuje članarinu na račun utvrđen propisima o prihodima za financiranje drugih javnih potreba.

(3) Od ukupno uplaćenih sredstava članarine, financijska institucija kod koje je otvoren račun iz stavka 2. ovoga članka, 9 % sredstava izdvaja na posebni račun Hrvatske turističke zajednice (Fond za turistički nedovoljno razvijena područja i kontinent) i 2 % na posebni račun Hrvatske turističke zajednice za projekte i programe udruženih turističkih zajednica (Fond za udružene turističke zajednice), a preostala sredstva raspoređuju se:

- 65 % sredstava lokalnoj turističkoj zajednici

- 15 % sredstava regionalnoj turističkoj zajednici koja je osnovana sukladno zakonu kojim se uređuje sustav turističkih zajednica i

- 20 % sredstava Hrvatskoj turističkoj zajednici (u daljnjem tekstu: HTZ).

(4) Iznimno od stavka 3. ovoga članka, za lokalne turističke zajednice koje su ostvarile izvorni prihod manji od 200.000,00 kuna godišnje prema podacima Financijske agencije za prethodnu godinu, 2 % sredstava raspoređuje se na posebni račun HTZ-a za projekte i programe udruženih turističkih zajednica, a preostala sredstva raspoređuju se:

- 80 % lokalnoj turističkoj zajednici i

- 20 % regionalnoj turističkoj zajednici.

(5) Pravne osobe koje obavljaju djelatnosti iz članka 5. stavka 2. ovoga Zakona, uplaćuju članarinu na poseban račun, s kojeg se raspodjela sredstava vrši prema stavcima 3. i 4. ovoga članka, s tim da se sredstva lokalnim i regionalnim turističkim zajednicama raspoređuju prema broju stanovnika općina ili gradova, odnosno županija za područje kojih su osnovane turističke zajednice, prema službenim podacima Državnog zavoda za statistiku o posljednjem popisu stanovništva.

(6) HTZ sredstva iz Fonda za turistički nedovoljno razvijena područja i kontinent dostavlja regionalnim turističkim zajednicama koje ostvaruju prihod manji od 500.000,00 kuna godišnje kao razliku do iznosa od 500.000,00 kuna.

(7) Porezna uprava dostavlja lokalnim turističkim zajednicama, HTZ-u i ministarstvu nadležnom za turizam (u daljnjem tekstu: Ministarstvo) jednom mjesečno podatke iz stavka 1. ovoga članka putem sustava eVisitor.

(8) Izvornim prihodom iz stavka 4. ovoga članka smatraju se sredstva koja su prikupljena i evidentirana na računima za uplatu turističke pristojbe i članarine lokalnim turističkim zajednicama te raspoređena korisnicima.

(9) Troškovi evidencije, obračuna i naplate članarine te dostave podataka iz stavaka 1. i 7. ovoga članka, iznose 3 % od naplaćene članarine.

(10) HTZ raspisuje javni natječaj za dodjelu sredstava Fonda za turistički nedovoljno razvijena područja i kontinent regionalnim turističkim zajednicama na turistički nedovoljno razvijenim područjima, a regionalne turističke zajednice raspisuju javni natječaj za dodjelu tih sredstava lokalnim turističkim zajednicama na turistički nedovoljno razvijenim područjima, na temelju kriterija koje ministar propisuje pravilnikom.

(11) HTZ sredstva iz Fonda za udružene turističke zajednice dostavlja udruženim turističkim zajednicama na temelju kriterija koje ministar propisuje pravilnikom.

Dostava podataka o osnovici za obračun članarine

**Članak 13.**

(1) Osobe iz članka 10. ovoga Zakona dostavljaju nadležnoj ispostavi Porezne uprave prema sjedištu pravne osobe, odnosno prebivalištu fizičke osobe zbirni podatak o osnovici za obračun članarine sukladno odredbama članka 7. ovoga Zakona, objedinjeno za sjedište pravne osobe, odnosno prebivalište fizičke osobe i za poslovne jedinice.

(2) Podatak iz stavka 1. ovoga članka dostavlja se nadležnoj ispostavi Porezne uprave na posebnom obrascu za prijavu podataka za obračun članarine u turističkoj zajednici (Obrazac TZ) ili putem sustava ePorezna, s time da se u prilogu zbirnog obrasca na razini obveznika dostavlja razrada po poslovnim jedinicama, odnosno djelatnostima.

(3) Oblik i sadržaj obrasca iz stavka 2. ovoga članka te način dostave podatka iz stavka 1. ovoga članka putem sustava ePorezna, ministar uz prethodnu suglasnost ministra nadležnog za financije propisuje pravilnikom.

(4) Osoba iz članka 11. stavka 1. ovoga Zakona podnosi nadležnoj ispostavi Porezne uprave, do 15. siječnja tekuće godine za prethodnu godinu u kojoj je u obvezi obračunati i uplatiti članarinu turističkoj zajednici, posebni Obrazac TZ čiji oblik i sadržaj ministar uz prethodnu suglasnost ministra nadležnog za financije propisuje pravilnikom.

**DIO PETI**

**NADZOR**

Nadzor nad provođenjem ovoga Zakona

**Članak 14.**

Nadzor nad provođenjem ovoga Zakona u turističkoj zajednici obavlja Ministarstvo sukladno propisu kojim se uređuje sustav turističkih zajednica.

*Nadzor nad naplatom članarine*

**Članak 15.**

(1) Nadzor nad naplatom članarine od pravnih i fizičkih osoba obavlja Porezna uprava.

(2) U provođenju nadzora iz stavka 1. ovoga članka, s Poreznom upravom surađuju druga tijela državne uprave i turističke zajednice.

**DIO ŠESTI**

**PREKRŠAJNE ODREDBE**

**Članak 16.**

(1) Novčanom kaznom u iznosu od 2.000,00 do 7.000,00 kuna kaznit će se za prekršaj pravna osoba koja u propisanim rokovima ne plati članarinu (članak 10. stavci 2. i 3.).

(2) Novčanom kaznom u iznosu od 500,00 do 2.000,00 kuna za prekršaj iz stavka 1. ovoga članka kaznit će se i odgovorna osoba u pravnoj osobi.

(3) Novčanom kaznom u iznosu od 1.000,00 do 5.000,00 kuna kaznit će se za prekršaj fizička osoba obrtnik koja u propisanim rokovima ne plati članarinu (članak 10. stavci 2. i 3.).

**Članak 17.**

(1) Novčanom kaznom u iznosu od 2.000,00 do 7.000,00 kuna kaznit će se za prekršaj pravna osoba koja nadležnoj ispostavi Porezne uprave ne dostavi podatak iz članka 13. stavka 1. ovoga Zakona na posebnom obrascu za prijavu podataka za obračun članarine u turističkoj zajednici (Obrazac TZ) ili putem sustava ePorezna (članak 13. stavak 2.).

(2) Novčanom kaznom u iznosu od 500,00 do 2.000,00 kuna za prekršaj iz stavka 1. ovoga članka kaznit će se i odgovorna osoba u pravnoj osobi.

(3) Novčanom kaznom u iznosu od 1.000,00 do 5.000,00 kuna kaznit će se za prekršaj fizička osoba obrtnik koja nadležnoj ispostavi Porezne uprave ne dostavi podatak iz članka 13. stavka 1. ovoga Zakona na posebnom obrascu za prijavu podataka za obračun članarine u turističkoj zajednici (Obrazac TZ) ili putem sustava ePorezna (članak 13. stavak 2.).

**Članak 18.**

(1) Novčanom kaznom u iznosu od 500,00 do 5.000,00 kuna kaznit će se za prekršaj pružatelj ugostiteljskih usluga u domaćinstvu ili na obiteljskom poljoprivrednom gospodarstvu koji u propisanom roku ne plati godišnji paušalni iznos članarine (članak 11. stavak 3.).

(2) Novčanom kaznom u iznosu od 500,00 do 5.000,00 kuna kaznit će se za prekršaj pružatelj ugostiteljskih usluga u domaćinstvu ili na obiteljskom poljoprivrednom gospodarstvu koji u propisanom roku ne dostavi Obrazac TZ Poreznoj upravi (članak 13. stavak 4.).

**DIO SEDMI**

**PRIJELAZNE I ZAVRŠNE ODREDBE**

*Rok za donošenje pravilnika i primjena propisa*

**Članak 19.**

(1) Pravilnike iz članka 11. stavka 6., članka 12. stavaka 10. i 11. i članka 13. stavaka 3. i 4. ovoga Zakona ministar će donijeti u roku od 30 dana od dana stupanja na snagu ovoga Zakona.

(2) Do stupanja na snagu pravilnika iz članka 13. stavaka 3. i 4. ovoga Zakona, ostaje na snazi Pravilnik o obliku i sadržaju obrasca za prijavu podataka o osnovici za obračun članarine turističkoj zajednici (Narodne novine, br. 119/09 i 18/17).

(3) Do stupanja na snagu pravilnika iz članka 12. stavka 10. ovoga Zakona, ostaje na snazi Pravilnik o potporama turističkim zajednicama na turistički nerazvijenim područjima (Narodne novine, br. 132/17 i 70/18).

*Plaćanje članarine za fizičke osobe koje pružaju ugostiteljske usluge u domaćinstvu*

*ili na obiteljskom poljoprivrednom gospodarstvu u 2020. godini*

**Članak 20.**

Iznimno od članka 11. stavka 4. ovoga Zakona, godišnji paušalni iznos članarine za osobe iz članka 11. stavka 1. ovoga Zakona u 2020. godini, u kojoj su prvi puta ishodile rješenje o odobrenju za pružanje ugostiteljskih usluga u domaćinstvu ili na obiteljskom poljoprivrednom gospodarstvuje umnožak najvećeg broja kreveta u sobi, apartmanu ili kući za odmor, najvećeg broja smještajnih jedinica u kampu i kamp odmorištu odnosno kapaciteta u objektu za robinzonski smještaj i iznosa članarine za svaki krevet, smještajnu jedinicu u kampu i kamp odmorištu i kapaciteta u objektu za robinzonski smještaj utvrđenih rješenjem o odobrenju za pružanje ugostiteljskih usluga u domaćinstvu ili na obiteljskom poljoprivrednom gospodarstvu.

*Raspodjela sredstava Fonda za turistički nedovoljna razvijena područja i kontinent*

*nakon isteka roka od pet godina od stupanja na snagu Zakona*

**Članak 21.**

(1) Sredstva Fonda za turistički nedovoljno razvijena područja i kontinent iz članka 12. stavka 6. ovoga Zakona, dostavljat će se regionalnim turističkim zajednicama u roku od pet godina od dana stupanja na snagu ovoga Zakona.

(2) Po isteku roka iz stavka 1. ovoga članka, sredstva Fonda za turistički nedovoljno razvijena područja i kontinent koristit će se za potpore turističkim zajednicama na turistički nedovoljno razvijenim područjima sukladno članku 12. stavku 10. ovoga Zakona.

*Prestanak važenja propisa*

**Članak 22.**

Danom stupanja na snagu ovoga Zakona prestaje važiti Zakon o članarinama u turističkim zajednicama (Narodne novine, br. 152/08, 88/10, 110/15 i 121/16).

**Članak 23.**

Danom stupanja na snagu ovoga Zakona prestaje važiti:

1. Pravilnik o proglašavanju turističkih općina i gradova i o razvrstavanju naselja u turističke razrede (Narodne novine, br. 122/09, 9/10 - ispravak, 61/10, 82/10, 36/11, 89/11, 146/11, 141/12, 144/12, 38/13, 153/13, 126/15, 15/16 - ispravak, 54/16, 113/16, 26/17, 61/17, 72/17 i 78/17) i

2. Pravilnik o kriterijima za razvrstavanje naselja u turističke razrede (Narodne novine, br. 92/09 i 4/15).

*Stupanje na snagu Zakona*

**Članak 24.**

Ovaj Zakon objavit će se u Narodnim novinama, a stupa na snagu 1. siječnja 2020. godine.

**O B R A Z L O Ž E N J E**

**I. RAZLOZI ZBOG KOJIH SE ZAKON DONOSI**

Zakonom o članarinama u turističkim zajednicama (Narodne novine, br. 152/08, 88/10, 110/15 i 121/16, u daljnjem tekstu: Zakon) uređuje se obveza plaćanja članarine, osnovice i stope po kojima se obračunava i plaća članarina turističkoj zajednici, način plaćanja članarine, evidencija, obračun i naplata članarine te druga pitanja od značenja za plaćanje i raspoređivanje članarine turističkoj zajednici.

Prijedlogom novog zakona kojim se regulira sustav turističkih zajednica, zadaće turističkih zajednica bit će drugačije određene. Radi osiguranja materijalnih uvjeta za provođenje izmijenjenog opsega poslova pojedinih razina turističkih zajednica, potrebno je na drugačiji način urediti raspodjelu sredstava boravišne pristojbe, odnosno izmijeniti sadašnji raspored sredstava boravišne pristojbe uzimajući u obzir činjenice da je izmjenama i dopunama Zakona o članarinama u turističkim zajednicama iz 2010. godine smanjen broj obveznika plaćanja članarine i smanjena stopa koja služi za obračun članarine za 20 % te da je u 2015. godini stopa smanjena za 15 %, a u 2016. godini za 5 %, kao i da se iz godine u godinu smanjuje transfer sredstava iz državnog proračuna Republike Hrvatske prema Hrvatskoj turističkoj zajednici.

Prema podacima Ministarstva financija - Porezne uprave, u Republici Hrvatskoj je evidentiran 178.181 obveznik plaćanja članarine turističkim zajednicama, od toga su 62.177 pravne osobe, a 116.004 fizičke osobe.

Od ukupno prikupljenih sredstava članarine, 3 % se izdvaja Poreznoj upravi za troškove evidencije, obračuna i naplate članarine te dostave podataka, 7,5 % na posebni račun Hrvatske turističke zajednice koja se namjenski koristi za potpore turističkim zajednicama na turistički nerazvijenim područjima, a preostala sredstva dostavljaju se korisnicima prema sljedećem rasporedu: 65 % sredstava turističkoj zajednici općine ili grada, 10 % sredstava turističkoj zajednici županije i 25 % sredstava Hrvatskoj turističkoj zajednici.

Raspored boravišne pristojbe za turističke zajednice općina i gradova koje ostvaruju bruto prihod manji od 200.000,00 kuna godišnje je drugačiji i to na način da se 85 % raspoređuje turističkoj zajednici općine ili grada i 15 % turističkoj zajednici županije.

Raspodjela 7,5 % sredstava članarine koja se uplaćuju na posebni račun Hrvatske turističke zajednice vrši se na temelju pravilnika koji donosi Glavni ured Hrvatske turističke zajednice uz prethodnu suglasnost ministra turizma.

Visina članarine koju plaća pravna i fizička osoba kao obvezatni član turističke zajednice općine ili grada ili Turističke zajednice Grada Zagreba, ovisi o turističkom razredu naselja u kojem je sjedište ili poslovna jedinica osobe, o skupini u koju je razvrstana djelatnost kojom se pravna ili fizička osoba bavi te o stopi na ukupni prihod utvrđenoj važećim Zakonom. Pravna i fizička osoba može članarinu platiti i primjenom stope propisane za djelatnost koju obavlja u većem obujmu u odnosu na ostale djelatnosti za koje je upisana u registar trgovačkog suda ili upisnik upravnog tijela županije, odnosno upravnog tijela Grada Zagreba, na ukupno ostvareni prihod, ako je za nju to povoljnije.

Članarina koja se uplaćuje sustavu turističkih zajednica, sustavno se smanjivala u cilju smanjenja neporeznih davanja. Za turističke zajednice u kontinentalnom dijelu Republike Hrvatske, članarina je glavni, to jest najizdašniji prihod. U sedam primorskih županija u 2017. godini ostvareno je 408,7 mil kuna od boravišne pristojbe (bez nautike), a u kontinentalnim županijama 23,3 mil kuna (od toga u Turističkoj zajednici Grada Zagreba 13,4 mil kuna). Prihod od članarine koja se plaća turističkim zajednicama, u 2017. godini je u kontinentalnom dijelu Republike Hrvatske iznosio 118,3 mil kuna (od toga u Turističkoj zajednici Grada Zagreba 84.407.322,33 kuna), a u 2016. godini 123,8 mil kuna.



Važećim Zakonom uređuju se uvjeti za proglašavanje turističkih mjesta i njihovo razvrstavanje u razrede. Razredi su jedan od temelja za određivanje visine članarine i boravišne pristojbe. Ovim zakonom napušta se koncepcija razvrstavanja naselja u razrede. Sukladno tome, stope za obračun članarine više se neće određivati ovisno o turističkom razredu.

Strategija razvoja turizma Republike Hrvatske do 2020. godine (Narodne novine, broj 55/13) je kao jednu od mjera postavila preustroj sustava turističkih zajednica i izgradnju efikasnog sustava upravljanja turističkom destinacijom. Implementacija spomenute Strategije pretpostavlja efikasan sustav destinacijskog upravljanja na lokalnoj i regionalnoj razini te koordinaciju nacionalne turističke politike s razvojem destinacijskih proizvoda. Ta mjera se odnosi na organizacijske promjene i/ili prilagodbe postojećeg sustava turističkih zajednica kako bi se povećala efikasnost funkcioniranja cijelog sustava. To podrazumijeva, između ostalog, osiguranje adekvatnih financijskih resursa za provedbu reorganizacije cijelog sustava turističkih zajednica i njegovo uspješno obavljanje poslova u nadležnosti destinacijskog upravljanja na lokalnoj i regionalnoj razini.

Polazeći od Programa Vlade Republike Hrvatske za mandat 2016. - 2020., prema kojem je turizam važna grana hrvatskog gospodarstva koja ima veliki potencijal daljnjeg razvoja i rasta, Vlada Republike Hrvatske će provoditi mjere unaprjeđenja kvalitete turističke ponude, čime će se povećati broj noćenja, smanjiti sezonalnost te povećati turistička potrošnja i zaposlenost u turizmu.

Pojačane aktivnosti cijelog sustava turističkih zajednica trebaju pridonijeti raznovrsnijoj ponudi i produljenju turističke sezone. U skladu s time, potrebno je osigurati dostatna sredstva za poticanje novih i inovativnih sadržaja turističke ponude, razvoj turističkih proizvoda te posebne oblike turizma, uključujući zdravstveni turizam, kulturni i poslovni turizam, a kao posebno atraktivan u ljetnim mjesecima i nautički turizam te Republiku Hrvatsku kao eno-gastro destinaciju plasmanom domaćih poljoprivrednih proizvoda u turističku potrošnju. Ulaganje u promociju Republike Hrvatske kao važne turističke destinacije potrebno je na europskim tržištima kao i na pojedinim svjetskim tržištima, što će generirati daljnji kvalitativni rast turističkih pokazatelja u Republici Hrvatskoj.

Predloženim zakonom osigurat će se dodatna sredstva za jačanje razvojnog turističkog potencijala svih hrvatskih područja, a posebice slabije razvijenih i ratom pogođenih područja.

Jedan od ciljeva Strateškog plana Ministarstva turizma za razdoblje 2018. - 2020. godine je podizanje konkurentnosti hrvatskog turizma uz afirmaciju Republike Hrvatske kao jedne od vodećih međunarodnih turističkih destinacija. U skladu s time, glavni cilj razvoja hrvatskog turizma je povećanje njegove atraktivnosti i konkurentnosti, što će u konačnici rezultirati ulaskom u 20 vodećih turističkih destinacija u svijetu po kriterijima konkurentnosti. Unaprjeđenje turističke kvalitete i sadržaja turističkog proizvoda podrazumijeva razvoj i oblikovanje novih te poboljšanje postojećih turističkih proizvoda i usluga implementirajući inovativnost i održivost u cilju jačanja konkurentnosti hrvatskog turističkog tržišta. Programski kriteriji razvoja na svim razinama trebaju biti usmjereni na stvaranje novih turističkih i ugostiteljskih kapaciteta, podizanju kvalitete, unaprjeđenju dodatne ponude, stvaranju izvornih hrvatskih turističkih proizvoda temeljenim na uključivanju ukupnog prirodnog, povijesnog, kulturnog i dr. nasljeđa u kreiranje različitog i turistički atraktivnog novog proizvoda (razvoj posebnih oblika turizma: seoskog, kulturnog, enogastronomskog, ekoturizma, lovnog, ribolovnog, pustolovnog, vjerskog, omladinskog i dr.).

Predloženim zakonom stvorit će se odgovarajući pravni okvir za drugačiju raspodjelu sredstava članarine (po novome turističke) pristojbe, a što je vezano uz donošenje novog zakona o turističkim zajednicama i promicanju hrvatskog turizma, kojim će se izvršiti repozicioniranje sustava turističkih zajednica kroz njegov preustroj prema modelu destinacijske menadžment organizacije (DMO).

U strukturi ukupnih aktivnosti koje sustav turističkih zajednica financira iz prikupljenih sredstava članarine (i boravišne pristojbe) kao najznačajnije aktivnosti ističu se online i offline komunikacijski alati (internet oglašavanje, prisutnost na svjetskim tražilicama, TV oglašavanje, oglašavanje u različitim kampanjama). Kako se boravišna pristojba godinama nije mijenjala, a prihodi od članarine su padali, nužnim se nameće potreba za praćenjem modernih tehnologija, modernih načina promocije, a dodatno i prisutnosti na sve većem broju stranih tržišta, što iziskuje znatna financijska sredstva.

Sredstva od turističke pristojbe i članarine i njihovo korištenje imaju direktan utjecaj i na razvoj samih destinacija, što će dodatno osnažiti destinacijske i regionalne menadžment organizacije pred kojima se nameće zadatak razvoja proizvoda i na lokalnoj i na regionalnoj razini.

**II. PITANJA KOJA SE ZAKONOM RJEŠAVAJU**

Osnovna pitanja koja se predlažu urediti Konačnim prijedlogom zakona, u odnosu na važeći Zakonu, su:

- brišu se sljedeće djelatnosti: 50.2 Pomorski i obalni prijevoz robe; 50.4 Prijevoz robe unutrašnjim vodenim putovima; 52.22 Uslužne djelatnosti u vezi s vodenim prijevozom; 58.12 Izdavanje imenika i popisa korisničkih adresa; 58.21 Izdavanje računalnih igara; 58.29 Izdavanje ostalog softvera; 59.12 Djelatnosti koje slijede nakon proizvodnje filmova, videofilmova i televizijskog programa; 62 Računalno programiranje, savjetovanje i djelatnosti povezane s njima; 63 Informacijske uslužne djelatnosti; 69.2 Računovodstvene, knjigovodstvene i revizijske djelatnosti; porezno savjetovanje; 74.2 Fotografske djelatnosti; 74.3 Prevoditeljske djelatnosti i usluge tumača; 77.22 Iznajmljivanje videokaseta i diskova; 90.02 Pomoćne djelatnosti u izvođačkoj umjetnosti; 90.03 Umjetničko stvaralaštvo; 93.11 Rad sportskih objekata; 93.13 Fitnes centri; 93.19 Ostale sportske djelatnosti; 96.01 Pranje i kemijsko čišćenje tekstila i krznenih proizvoda; 96.02 Frizerski saloni i saloni za uljepšavanje; 96.04 Djelatnosti za njegu i održavanje tijela

- obveznici plaćanja članarine postaju i banke, u dijelu za prihode u bilanci iz skupine "Prihod od provizija i naknada", s obzirom da im se prihod u tom segmentu poslovanja povećava u vrijeme turističke sezone

- smanjuje se broj stopa za obračun članarine s dosadašnjih 28 na 5

- pravne i fizičke osobe koje obavljaju djelatnost na područjima općina i gradova koja se smatraju potpomognutim područjima (1 - 4 razvojna skupina jedinice lokalne samouprave) sukladno odluci kojom se uređuje razvrstavanje jedinica lokalne samouprave prema stupnju razvijenosti, plaćaju članarinu umanjenu za 20 %

- ukidaju se turistički razredi te se stope za obračun članarine više neće određivati ovisno o turističkom razredu

- pružatelji ugostiteljskih usluga u domaćinstvu ili na obiteljskom poljoprivrednom gospodarstvu (iznajmljivači) članarinu plaćaju u paušalnom iznosu prema broju kreveta u sobi, apartmanu ili kući za odmor i broju smještajnih jedinica u kampu i kamp odmorištu, odnosno prema kapacitetu u objektu za robinzonski smještaj, po izboru jednokratno ili tri puta godišnje, u istim rokovima kao i turističku pristojbu, a Poreznoj upravi će dostavljati posebni, jednostavniji Obrazac TZ

- od ukupno uplaćenih sredstava članarine, 9 % izdvaja se u Fond za turistički nedovoljno razvijena područja i kontinent koji se vodi na posebnom računu HTZ; iz tog Fonda HTZ dostavlja regionalnim turističkim zajednicama koje ostvaruju prihod manji od 500.000,00 kuna godišnje razliku do iznosa od 500.000,00 kuna, a sve u roku od pet godina od dana stupanja na snagu Zakona, a po isteku tog roka, sredstva Fonda za turistički nedovoljno razvijena područja i kontinent koristit će se za potpore turističkim zajednicama na turistički nedovoljno razvijenim područjima; također, HTZ raspisuje javni natječaj za dodjelu sredstava iz Fonda regionalnim turističkim zajednicama na turistički nedovoljno razvijenim područjima, a regionalne turističke zajednice raspisuju javni natječaj za dodjelu tih sredstava lokalnim turističkim zajednicama na turistički nedovoljno razvijenim područjima, na temelju kriterija koje pravilnikom propisuje ministar; 2 % izdvaja se na posebni račun Hrvatske turističke zajednice za projekte i programe udruženih turističkih zajednica (Fond za udružene turističke zajednice), dok se preostala sredstva raspoređuju: 65 % sredstava lokalnoj turističkoj zajednici, 15 % regionalnoj turističkoj zajednici i 20 % HTZ-u

- 2 % sredstava Fond za udružene turističke zajednice HTZ dostavlja na temelju kriterija koje ministar propisuje pravilnikom

- 9 % od ukupno uplaćenih sredstava članarine ne izdvaja se na područjima općina i gradova na kojima turistička zajednica ostvaruje prihod manji od 200.000,00 kuna

- uvodi se da pravne i fizičke osobe koje su obveznici plaćanja članarine turističkoj zajednici, dostavljaju nadležnoj Poreznoj upravi podatke o osnovici za obračun članarine na Obrascu TZ putem sustava elektroničkih usluga ePorezna

- uvodi se mogućnost jednokratnog plaćanja članarine za pravne i fizičke osobe koje obavljaju gospodarsku djelatnost na način da članarinu mogu platiti jednokratno, u roku za plaćanje predujma za mjesec u kojem je predan Obrazac TZ, odnosno najkasnije do kraja veljače tekuće godine (obveznici poreza na dohodak) ili do kraja travnja tekuće godine (obveznici poreza na dobit)

- uvodi se pravednija raspodjela sredstava članarine jer će se sredstva prikupljena od banaka i telekomunikacija raspoređivati prema broju stanovnika općine, grada ili županije za koje je osnovana turistička zajednica.

**III. OBRAZLOŽENJE ODREDBI PREDLOŽENOG ZAKONA**

**Uz članak 1.**

Ovim člankom se propisuje predmet Zakona.

**Uz članak 2.**

Ovim člankom propisuje se rodno značenje izraza upotrijebljenih u ovom Zakonu.

**Uz članak 3.**

Ovim člankom se propisuje da je članarina prihod turističkih zajednica.

Uz članak 4.

Ovim člankom se propisuju obveznici plaćanja članarine turističkoj zajednici, koji se određuju kao pravne i fizičke osobe koje imaju svoje sjedište, prebivalište ili podružnicu, pogon, objekt u kojem se pruža usluga i slično (u daljnjem tekstu: poslovna jedinica), na području lokalne turističke zajednice koja je osnovana sukladno zakonu kojim se uređuje sustav turističkih zajednica, koje trajno ili sezonski ostvaruju prihod pružanjem ugostiteljskih usluga, usluga u turizmu ili obavljaju djelatnost koja ima korist od turizma, odnosno na čije prihode turizam ima utjecaj, plaćaju članarinu turističkoj zajednici. Pravna osoba koja se s više od 50 % financira iz općinskog, gradskog, županijskog ili državnog proračuna ne plaća članarinu turističkoj zajednici.

Uz članak 5.

Ovim člankom propisuju se djelatnosti koje su temelj za plaćanje članarine, a razvrstane su prema Nacionalnoj klasifikaciji djelatnosti za koje se plaća članarina turističkoj zajednici, a podijeljene su u pet skupina. Dio dosadašnjih obveznika plaćanja članarine je brisan, a za dio djelatnosti je smanjen.

Uz članak 6.

Ovim člankom propisuju se stope za obračun članarine. Za razliku od dosadašnjeg rješenja, umjesto 28 stopa, propisuje se 5 stopa, što će gospodarstvenicima uvelike olakšati postupak obračuna članarine i rasteretiti ih administrativnih troškova.

**Uz članak 7**.

Ovim člankom se propisuje što je osnovica za obračun i plaćanje članarine.

**Uz članke 8. i 9.**

Ovim člancima propisuje se o čemu ovisi visina članarine i mjesto plaćanja članarine. Također, propisuje se da pravne i fizičke osobe koje obavljaju djelatnost na područjima općina i gradova koji se smatraju potpomognutim područjima sukladno odluci kojom se uređuje razvrstavanje jedinica lokalne samouprave prema stupnju razvijenosti, plaćaju članarinu umanjenu za 20 %.

**Uz članak 10.**

Ovim člankom propisan je način plaćanja članarine za pravne i fizičke osobe koje obavljaju gospodarsku djelatnost. Pravna i fizička osoba plaća mjesečni predujam članarine u svoti koja se dobije kada se obračunata svota članarine za prethodno porezno razdoblje podijeli s brojem mjeseci istoga razdoblja. Mjesečni predujam članarine plaćaju do posljednjeg dana u mjesecu za tekući mjesec. Iznimno, ukupan godišnji predujam članarine može se platiti jednokratno, u roku za plaćanje predujma za mjesec u kojem je predan Obrazac TZ, odnosno najkasnije do kraja veljače tekuće godine (obveznici poreza na dohodak) ili do kraja travnja tekuće godine (obveznici poreza na dobit). Konačni obračun članarine obavlja se u rokovima i na način propisan za obračun i naplatu poreza na dobit, odnosno poreza na dohodak. Ako obveznik u vidu predujma plati više članarine nego što je dužan po konačnom obračunu, preplaćeni dio vraća mu se na njegov zahtjev ili se uračunava u sljedeće razdoblje plaćanja članarine, a ako ne uplati članarinu u zakonom utvrđenom iznosu i roku, postupit će se sukladno propisu kojim se uređuje postupak prisilne naplate poreza.

**Uz članak 11**.

Ovim člankom propisuje se da će osobe koje pružaju ugostiteljske usluge u domaćinstvu ili na obiteljskom poljoprivrednom gospodarstvu, članarinu plaćaju u godišnjem paušalnom iznosu koji se obračunava prema ukupnom broju kreveta, odnosno smještajnih jedinica u kampu i kamp-odmorištu te prema kapacitetu u objektu za robinzonski smještaj i to prema najvećem broju kreveta i smještajnih jedinica u kampu i kamp-odmorištu odnosno kapacitetu u objektu za robinzonski smještaj u prethodnoj godini, a moći će je platiti jednokratno ili u tri obroka. Iznos članarine za svaki krevet u sobi, apartmanu i kući za odmor, za svaku smještajnu jedinicu u kampu i kamp odmorištu te za objekte za robinzonski smještaj propisuje ministar pravilnikom. Iznimno, fizička osoba koja sukladno posebnim propisima vodi poslovne knjige, članarinu utvrđuje sukladno članku 10. ovoga Zakona.

**Uz članak 12.**

Ovim člankom propisuje se način evidencije i raspoređivanje članarine. Raspored sredstava članarine je: od ukupno uplaćenih sredstava 9 % sredstava izdvaja se na posebni račun Hrvatske turističke zajednice (Fond za turistički nedovoljno razvijena područja i kontinent) i 2 % na posebni račun Hrvatske turističke zajednice za projekte i programe udruženih turističkih zajednica (Fond za udružene turističke zajednice), a preostala sredstva raspoređuju se: 65 % sredstava lokalnoj turističkoj zajednici, 15 % sredstava regionalnoj turističkoj zajednici koja je osnovana sukladno zakonu kojim se uređuje sustav turističkih zajednica i 20 % sredstava Hrvatskoj turističkoj zajednici. HTZ dostavlja sredstava iz Fonda za turistički nedovoljno razvijena područja i kontinent regionalnim turističkim zajednicama koje ostvaruju prihod manji od 500.000,00 kuna kao razliku do iznosa od 500.000,00 kuna. Ta sredstava će im se dodjeljivati na rok od pet godina od dana stupanja na snagu Zakona. Po isteku tog roka ta će se sredstva koristiti za potpore turističkim zajednicama na turistički nedovoljno razvijenim područjima. HTZ raspisuje javni natječaj za dodjelu sredstava Fonda za turistički nedovoljno razvijena područja i kontinent za potpore regionalnim turističkim zajednicama na turistički nedovoljno razvijenim područjima, a regionalne turističke zajednice raspisuju javni natječaj za dodjelu tih sredstava lokalnim turističkim zajednicama na turistički nedovoljno razvijenim područjima. Raspodjela sredstava Fonda za turistički nedovoljno razvijena područja i kontinent vrši se na temelju kriterija koje pravilnikom propisuje ministar. Nadalje, 2 % sredstava izdvaja se na posebni račun Hrvatske turističke zajednice za projekte i programe udruženih turističkih zajednica (Fond za udružene turističke zajednice) koja sredstva HTZ dostavlja udruženim turističkim zajednicama na temelju kriterija koje ministar utvrđuje pravilnikom. Poreznoj upravi pripada 3 % za troškove evidencije, obračuna i naplate članarine te dostavu podataka.

**Uz članak 13.**

Ovim člankom se propisuje način dostave podataka o osnovici za obračun članarine. Poslovni subjekti koji plaćaju članarinu u mjesečnim predujmovima dostavljaju nadležnoj ispostavi Porezne uprave podatke o osnovici za obračun članarine posebno za sjedište pravne i prebivalište fizičke osobe i za poslovne jedinice. Podaci se dostavljaju na Obrascu TZ ili putem sustava ePorezna. Oblik i sadržaj obrasca te način dostave podatka propisuje pravilnikom ministar uz prethodnu suglasnost ministra nadležnog za financije.

Uz članke 14. i 15.

Ovim člancima propisuje se da nadzor nad naplatom članarine od pravnih i fizičkih osoba obavlja Porezna uprava. U provođenju nadzora s Poreznom upravom surađuju i druga tijela državne uprave, kao i turističke zajednice. Nadzor nad provođenjem ovoga Zakona, u turističkoj zajednici obavlja ministarstvo nadležno za turizam sukladno propisu kojim se uređuje sustav turističkih zajednica.

Uz članke 16. do 18.

Ovim člancima propisuju se prekršajne odredbe za pravne i fizičke osobe koje u propisanom roku ne uplate članarinu ili ne dostave podatke o osnovici za obračun članarine te za iznajmljivače koji u propisanim rokovima ne uplate paušalni iznos članarine.

**Uz članak 19.**

Ovaj članak sadrži prijelazne odredbe kojima se propisuje rok za donošenje podzakonskih akata.

**Uz članak 20.**

Ovim člankom propisuje se način plaćanja članarine za fizičke osobe koje pružaju ugostiteljske usluge u domaćinstvu ili na obiteljskom poljoprivrednom gospodarstvu u 2020. godini, s obzirom da je člankom 11. stavkom 4. Zakona propisano da se broj kreveta, broj smještajnih jedinica u kampu i kamp odmorištu, odnosno kapaciteta u objektu za robinzonski smještaj utvrđuju s obzirom na prethodnu godinu iz čega bi slijedilo da neki obveznici koji su rješenje o odobrenju ishodili u 2020. godini, ne bi bili obveznici plaćanja članarine.

**Uz članak 21.**

Sredstava Fonda za turistički nedovoljno razvijena područja i kontinent koja će se dodjeljivati regionalnim turističkim zajednicama koje ostvaruju male prihode, dodjeljivat će se u vremenu od pet godina od dana stupanja na snagu Zakona, pa je potrebno propisati na koji način će se ta sredstva koristiti nakon isteka tog roka.

**Uz članke 22. i 23.**

Ovim člancima propisuje se prestanak važenja Zakona o članarinama u turističkim zajednicama (Narodne novine, br. 152/08, 88/10, 110/15 i 121/16) i dijela podzakonskih akata donesenih na temelju toga Zakona.

**Uz članak 24.**

Navedenim člankom određuje se dan stupanja na snagu ovoga Zakona i to s 1. siječnja 2020. godine, iz razloga kako bi se ostavilo dovoljno vremena svim dionicima uključenima u provedbu ovoga Zakona (obveznici plaćanja članarine, Ministarstvo financija - Porezna uprava, inspekcijska tijela, sustav turističkih zajednica) za njegovu prilagodbu.

**IV. OCJENA I IZVORI SREDSTAVA POTREBNIH ZA PROVOĐENJE ZAKONA**

Za provedbu ovoga zakona nije potrebno osigurati dodatna financijska sredstva u državnom proračunu Republike Hrvatske, niti u proračunima jedinica lokalne i područne (regionalne) samouprave.

**V. RAZLIKE IZMEĐU RJEŠENJA KOJA SE PREDLAŽU KONAČNIM PRIJEDLOGOM ZAKONA U ODNOSU NA RJEŠENJA IZ PRIJEDLOGA ZAKONA TE RAZLOZI ZBOG KOJIH SU TE RAZLIKE NASTALE**

U odnosu na tekst Prijedloga zakona koji je prošao prvo čitanje u Hrvatskome saboru, u tekstu Konačnog prijedloga zakona nastale su izvjesne razlike kao posljedica uvažavanja stajališta iznesenih u raspravi u Hrvatskome saboru i njegovim radnim tijelima tijekom prvog čitanja, kao i izmjene učinjene od strane predlagatelja.

Prihvaćeni su prijedlozi Odbora za zakonodavstvo Hrvatskoga sabora koji se odnose na nomotehničku doradu teksta zakona.

Djelomično je prihvaćeno mišljenje zastupnika Domagoja Mikulića i zastupnice Ljubice Maksimčuk da bi trebalo pronaći novi model kako bi se zbog smanjenja sredstava od članarine nadomjestilo manje sredstava za rad turističkih zajednica i to iz razloga jer su i Zakonom o članarinama u turističkim zajednicama i Zakonom o turističkoj pristojbi propisani instrumenti vezani za financiranje turističkih zajednica na turistički nedovoljno razvijenim područjima (npr. Fond za turistički nedovoljno razvijena područja i kontinent, 2 % sredstava i iz članarine i iz turističke pristojbe za udružene turističke zajednice).

Nadalje, predlagatelj je detaljnije definirao obveznike plaćanja članarine te izvršio jezično usklađenje sa zakonom kojim se uređuje pružanje ugostiteljskih usluga.

Predlagatelj je sukladno konzultacijama s udrugama poslodavaca i GSV-om djelatnost elektroničkih komunikacija i djelatnost banaka za prihode iz skupine "Prihodi od provizija i naknada" razvrstao u treću skupnu djelatnosti (u prvom čitanju elektroničke komunikacije bile su u drugoj skupini, a banke u prvoj).

Predlagatelj je u članku 7. stavcima 1. i 2. Konačnog prijedloga zakona dodao riječi "u poslovnim jedinicama koje posluju" kako bi bilo nedvojbeno da se članarina plaća na području lokalne turističke zajednice i to ne samo u sjedištu, nego i u svim poslovnim jedinicama na području te turističke zajednice.

Predlagatelj je u članku 12. stavcima 3., 6., 7. i 8. Konačnog prijedloga zakona na drugačiji način predložio raspodjelu i način raspodjele sredstava članarine. Tako se u Fond za turistički nedovoljno razvijena područja i kontinent (na računu HTZ-a) izdvaja 9 % sredstava. HTZ sredstva iz Fonda dostavlja regionalnim turističkim zajednicama koje ostvaruju prihod manji od 500.000,00 kuna kao razliku do iznosa od 500.000,00 kuna, a sve u roku od pet godina od dana stupanja na snagu Zakona, nakon kojeg roka će se sredstva Fonda koristiti za potpore turističkim zajednicama na turistički nedovoljno razvijenim područjima. HTZ raspisuje javni natječaj za dodjelu sredstava Fonda za turistički nedovoljno razvijena područja i kontinent regionalnim turističkim zajednicama na turistički nedovoljno razvijenim područjima, a regionalne turističke zajednice raspisuju javni natječaj za dodjelu tih sredstava lokalnim turističkim zajednicama na turistički nedovoljno razvijenim područjima na temelju kriterija koje pravilnikom propisuje ministar. HTZ dostavlja 2 % sredstava za projekte i programe udruženih turističkih zajednica (Fond za udružene turističke zajednice) udruženim turističkim zajednicama na temelju kriterija koje ministar propisuje pravilnikom. Na predloženi način formira se Fond za turistički nedovoljno razvijena područja i kontinent iz kojega će se sredstva ciljano dostavljati turističkim zajednicama na turistički nedovoljno razvijenim područjima, koja se u najvećem dijelu nalaze na kontinentu. Na taj način će se stvoriti pretpostavke za dodatna sredstva onim turističkim zajednicama koje nemaju dostatnih sredstava za financiranje zadaća propisanih zakonom. Također, dodano je prijelazno razdoblje u kojem će se navedena sredstva dodjeljivati regionalnim turističkim zajednicama, a to je pet godina od dana stupanja na snagu Zakona.

Predlagatelj je u članku 13. stavku 4. Konačnog prijedloga zakona dodao rok za podnošenje posebnog Obrasca TZ koji podnose osobe koje pružaju ugostiteljske usluge u domaćinstvu ili na OPG-u.

Predlagatelj je dodao novi članak 20. u Konačni prijedlog zakona, kojim se propisuje način plaćanja članarine za fizičke osobe koje pružaju ugostiteljske usluge u domaćinstvu ili na obiteljskom poljoprivrednom gospodarstvu u 2020. godini, s obzirom da je člankom 11. stavkom 4. propisano da se broj kreveta, broj smještajnih jedinica u kampu i kamp odmorištu, odnosno kapaciteta u objektu za robinzonski smještaj utvrđuju s obzirom na prethodnu godinu iz čega bi slijedilo da neki obveznici koji će rješenje o odobrenju ishoditi u 2020. godini, ne bi bili obveznici plaćanja članarine, pa je bilo potrebno propisati kako će se članarina plaćati u 2020. godini.

**VI. PRIJEDLOZI I MIŠLJENJA DANI NA PRIJEDLOG ZAKONA KOJE PREDLAGATELJ NIJE PRIHVATIO, S OBRAZLOŽENJEM**

Nije prihvaćen prijedlog zastupnika Tomislava Panenića u ime Kluba zastupnika MOST-a nezavisnih lista, vezano na to da 2 % za udružene turističke zajednice ne bude fiksni iznos (kako se ne bi dogodilo da sredstva budu nedostatna), s obzirom da se 2 % za udružene turističke zajednice izdvajaju ne samo iz članarine nego i iz sredstava turističke pristojbe.

Nisu prihvaćeni prijedlozi zastupnika Antona Klimana u ime Kluba zastupnika HDZ-a, Branka Grčića u ime Kluba zastupnika SDP-a, zastupnika Mire Bulja, zastupnika Domagoja Mikulića i zastupnika Tomislava Panenića da veliki sustavi, kao što su teleoperateri, uplaćuju članarinu razmjerno gdje ostvaruju promet, s obzirom da su ovim zakonom propisani načini, tj. formiranje fondova iz kojih će se financirati djelovanje turističkih zajednica na turistički nedovoljno razvijenim područjima (uključujući i kontinent).

Nije prihvaćeno mišljenje zastupnika Branka Grčića u ime Kluba zastupnika SDP-a, da postoji deficit u proračunima turističkih zajednica, posebno u kopnenom dijelu, što može stvarati ozbiljan problem u njihovom funkcioniranju, s obzirom da su i Zakonom o članarinama u turističkim zajednicama i Zakonom o turističkoj pristojbi propisani instrumenti vezani za financiranje turističkih zajednica na turistički nerazvijenim područjima (npr. Fond za turistički nedovoljno razvijena područja i kontinent, 2 % sredstava i iz članarine i iz turističke pristojbe izdvaja se za udružene turističke zajednice).

Nije prihvaćeno mišljenje zastupnice Dragice Vranješ koje se odnosi na problem naplate članarine. Naplata članarine je u 2018. godini bila bolja nego u 2017. godini, a to nije samo rezultat dobre turističke sezone, nego i pojačane kontrole od strane Porezne uprave. Također, u pogledu plaćanja članarine, ističe se da osobe koje pružaju ugostiteljske usluge u domaćinstvu ili na obiteljskom poljoprivrednom gospodarstvu i članarinu i turističku pristojbu plaćaju za svaki krevet, a to znači i glavni i pomoćni.

Nije prihvaćen prijedlog zastupnika Saše Đujića da se uvede da prihod koji se ostvaruje na području određenog grada ili općine da tamo i ostane, iz razloga što je propisano da se članarina plaća na području općine ili grada gdje obveznik ima sjedište ili podružnicu, odnosno gdje se obavlja djelatnost.